OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k prijatiu nariadenia Európskeho parlamentu a Rady, ktorým sa mení a dopĺňa nariadenie (ES) č. 1406/2002, ktorým sa ustanovuje Európska námorná bezpečnostná agentúra /* COM/2012/0606 final - 2010/0303 (COD) */





2010/0303 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k prijatiu nariadenia Európskeho parlamentu a Rady, ktorým sa mení a dopĺňa nariadenie (ES) č. 1406/2002, ktorým sa ustanovuje Európska námorná bezpečnostná agentúra (Text s významom pre EHP) 1. Kontext Dátum predloženia návrhu Európskemu parlamentu a Rade [dokument KOM(2010) 611 v konečnom znení – 2010/303 (COD)]: || 28. októbra 2010 Dátum prijatia pozície Európskeho hospodárskeho a sociálneho výboru: || 16. februára 2011 Dátum prijatia pozície Európskeho parlamentu v prvom čítaní: || 15. decembra 2011 Dátum predloženia zmeneného a doplneného návrhu: || neuvádza sa Dátum prijatia pozície Rady: || 4. októbra 2012 2. Cieľ návrhu Komisie Cieľom návrhu je zmeniť a doplniť nariadenie 1406/2002 vysvetlením súčasných úloh a role EMSA a rozšírením úloh EMSA o nové oblasti na základe vývoja na medzinárodnej úrovni a/alebo na úrovni EÚ. Od roku 2002 bolo nariadenie 1406/2002 zmenené a doplnené trikrát, a to hlavne kvôli vývoju právnych predpisov EÚ v oblasti námornej dopravy. Návrhom Komisie sa navrhuje zachovať súčasné ciele a úlohy EMSA. Tieto ciele a úlohy si však vyžadujú ďalšie objasnenie a je potrebné presnejšie vymedziť pomoc EMSA Komisii, členským štátom a iným stranám. Niektoré nové úlohy EMSA vyplývajú z vykonávania tretieho balíka opatrení v oblasti námornej bezpečnosti z roku 2009, ktorý sa vzťahuje na štátnu prístavnú kontrolu, klasifikačné spoločnosti, monitorovací systém lodnej dopravy, vyšetrovanie nehôd, odškodnenie cestujúcich, povinnosti vlajkového štátu a zodpovednosť vlastníkov lodí. V oblasti výskumu by sa EMSA mala užšie zapojiť do námorného výskumu EÚ a prostredníctvom analýzy výskumných projektov určiť prípadné následné opatrenia z regulačného hľadiska. Cieľom návrhu je aj objasniť technickú pomoc EMSA Komisii a členským štátom v rôznych medzinárodných a regionálnych organizáciách. Ďalej niektoré vysokohodnotné prevádzkové služby poskytované agentúrou EMSA (SafeSeaNet, CleanSeaNet, LRIT, štátna prístavná kontrola atď.) môžu značne prispieť k iným politikám EÚ, napríklad k integrovanému prístupu k námornému dozoru na základe integrovanej námornej politiky EÚ. Okrem toho by EMSA mala byť schopná pomôcť s posúdením a analýzou podielu záťaží spojených s lodnou dopravou, ako je záťažová voda, morský odpad a podmorský hluk, v morskom prostredí. Touto revíziou sa objasňuje aj to, že schopnosti EMSA reagovať možno využiť v prípade znečistenia mora spôsobeného nielen plavidlami, ale aj inými zdrojmi, najmä ropnými plošinami. Návrh sa tak isto snaží zjednodušiť zlepšenie technickej spolupráce so susednými krajinami. Na základe tejto revízie, ktorá je v súlade s legislatívnym finančným výkazom pripojeným k návrhu, sa pre EMSA predpokladajú obmedzené dodatočné zdroje. 3. Pripomienky k pozícii Rady Pozícia Rady odráža politickú dohodu, ku ktorej dospeli Európsky parlament a Rada dňa 12. apríla 2012. Komisia túto dohodu podporuje. Na objasnenie tejto dohody Komisia vydala štyri vyhlásenia. Tieto štyri vyhlásenia sú uvedené v prílohe. Rada rozlišuje medzi hlavnými a doplnkovými úlohami. Všetky ciele Komisie sa so zreteľom na úlohy EMSA zodpovedajúcim spôsobom zohľadnili v konečnom znení, pričom v niektorých prípadoch sa predpokladajú dodatočné záruky alebo obmedzenia. To dáva EMSA jasný mandát do budúcnosti. Napriek tomu, že dôraz zostáva na námornej bezpečnosti, EMSA môže prispievať svojimi odbornými znalosťami a nástrojmi k iným politikám EÚ v záujme čo najúčinnejšieho vytvorenia pridanej hodnoty EÚ. Zdá sa, že bude možné vykonávať nový mandát s využitím zdrojov uvedených v legislatívnom finančnom výkaze pripojenom k pôvodnému návrhu. Komisia prijíma revidovanú metodiku pre návštevy EMSA v členských štátoch, pretože sa ňou náležite zohľadňujú politické záujmy. 4. Vyhlásenie Komisie: Komisia vydala štyri vyhlásenia, znenie ktorých možno nájsť v prílohe. 5. Záver Komisia podporuje výsledky medziinštitucionálnych rokovaní, a preto môže prijať pozíciu Rady v prvom čítaní. PRÍLOHA Vyhlásenie Komisie: 1. Vyhlásenie o inšpekciách v oblasti Ochrany námornej dopravy V súvislosti s technickou pomocou, ktorú agentúra poskytuje Komisii pri plnení úloh inšpekcie v oblasti ochrany námornej dopravy, na ktoré sa odkazuje v článku 2 ods. 2 písm. b), Komisia potvrdzuje, že toto ustanovenie nemá vplyv na povahu inšpekcií v oblasti ochrany námornej dopravy ustanovených v nariadení Komisie (ES) č. 324/2008 z 9. apríla 2008 o stanovení upravených postupov vykonávania inšpekcií Komisie v oblasti námornej bezpečnosti . Týmto ustanovením sa predovšetkým nerozširujú právomoci Komisie uskutočňovať inšpekcie, ani sa agentúre EMSA neudeľujú žiadne právomoci na to, aby inšpekcie v oblasti ochrany námornej dopravy vykonávala samostatne. 2. Vyhlásenie o právomoci Únie V súvislosti s technickou pomocou poskytovanou členským štátom a Komisii s cieľom prispieť k príslušnej práci technických orgánov IMO chápe Komisia pojem právomocí v zmysle zmluvy ako pojem, ktorý zahŕňa záujmy Únie, ktoré sa v súčasnosti uplatňujú v praxi EÚ v oblasti koordinácie, pokiaľ ide o IMO. 3. Vyhlásenie o rámcovej smernici o námornej stratégii a emisiách skleníkových plynov z lodí Pokiaľ ide o dodatočné úlohy uvedené v článku 2a, Komisia pripomína toto: 1. Cieľom rámcovej smernice o námornej stratégii je dosiahnuť dobrý environmentálny stav morských vôd. Niektoré tlaky a vplyvy uvedené v tabuľke 2 prílohy III sa týkajú vodnej dopravy. Komisia musí okrem iného merať pokrok pri vykonávaní rôznych oblastí, na ktoré sa vzťahuje smernica, a preto považuje za užitočné, aby jej agentúra poskytovala technickú pomoc v súvislosti s prvkami, ktoré sa týkajú vodnej dopravy, a to najmä prostredníctvom využívania výsledkov takých existujúcich nástrojov, akými sú SafeSeaNet a CleanSeaNet. 2. Pokiaľ ide o emisie skleníkových plynov z lodí, Komisia sa domnieva, že by sa potenciálna technická pomoc agentúry nemala obmedzovať na výpočet objemu emisií, keďže by mohol vzniknúť dojem, že EÚ uprednostňuje určitý trhový nástroj. Okrem toho sa Komisia domnieva, že žiadna technická pomoc, ktorú EMSA poskytne, nebude mať vplyv na postoj EÚ k určitej globálnej alebo regionálnej situácii. 4. Vyhlásenie o klasifikačných spoločnostiach pre plavidlá vnútrozemskej vodnej dopravy Komisia je toho názoru, že agentúra môže Komisii poskytovať relevantné informácie podľa článku 2a ods. 2 písm. f) na základe svojich existujúcich odborných znalostí, a preto nie sú potrebné dodatočné prostriedky pre inšpekcie.